**SPRÁVA O ÚČASTI VEREJNOSTI NA TVORBE PRÁVNYCH PREDPISOV**

Verejnosť bola o príprave návrhu zákona, ktorým sa mení a dopĺňa zákon č. 189/2015 Z. z. o kultúrno-osvetovej činnosti informovaná prostredníctvom predbežnej informácie zverejnenej k predmetnému návrhu zákona v informačnom systéme Slov-Lex (PI/2021/216).

K predbežnej informácii bola zaslaná pripomienka uplatnená Trnavským samosprávnym krajom v znení: „Na základe doterajších rokovaní s MK SR navrhujeme doplniť nasledovný cieľ úpravy zákona: Umožniť zlúčenie kultúrno-osvetového zariadenia s inou kultúrnou inštitúciou, ktorá ma kultúrno-osvetovú činnosť zahrnutú v zriaďovacej listine.“

Vyhodnotenie pripomienky: neakceptovaná

Zdôvodnenie:

Pri rokovaní so zástupcami samosprávnych krajov k podnetu, ktorý uvádza Trnavský samosprávny kraj, Ministerstvo kultúry Slovenskej republiky deklarovalo záujem jeho riešenia s tým, že otvorene informovalo, že bude v legislatívnom procese postupovať dvojfázovo. V súlade s Programovým vyhlásením vlády SR na roky 2020-2024 a Plánom legislatívnych úloh vlády SR na mesiace jún až december 2021 bude v stanovenom časovom horizonte prioritne riešiť hlavný zámer legislatívnej zmeny, tzn. zabezpečenie financovania postupových súťaží a prehliadok neprofesionálneho umenia a záujmovej umeleckej činnosti tak, aby od roku 2022 mali kultúrno-osvetové zariadenia v zriaďovateľskej pôsobnosti Ministerstva kultúry Slovenskej republiky zákonne zadefinovanú kompetenciu vyhlasovať, odborne a metodicky riadiť, koordinovať a najmä financovať realizáciu celoštátneho systému postupových súťaží a prehliadok v oblasti záujmovej umeleckej činnosti a neprofesionálnej umeleckej tvorby.

Na základe spoločných rokovaní nad rámec pôvodného zámeru bola zároveň zohľadnená požiadavka zapracovať do predkladaného návrhu spôsob výberu a odvolania štatutárnych orgánov a vedúcich zamestnancov kultúrno-osvetových zariadení a stanovenie dĺžky ich funkčného obdobia,  ktorú pri spoločnej komunikácii formulovali zástupcovia samosprávnych krajov.

Ministerstvo kultúry Slovenskej republiky v súvislosti s plánovanou legislatívnou zmenou (ako aj vznesenou pripomienkou) informovalo, že bude paralelne pokračovať v diskusii s aktérmi v oblasti kultúrno-osvetovej činnosti a na základe výsledkov rokovaní ako aj vývoja v kultúrnom segmente prijme do konca roka 2021 rozhodnutie, či pristúpi v blízkej budúcnosti k rozsiahlejšej novele zákona č. 189/2015 Z. z. o kultúrno-osvetovej činnosti, alebo bude realizovať zásadnejšiu reformu tohto segmentu formou nového zákona definujúceho fungovanie siete kultúrno-osvetových zariadení a definovania štandardov ich činnosti, úpravu postavenia a kompetencií pracovníka v oblasti kultúrno-osvetovej činnosti vrátane potreby legislatívneho ukotvenia nových typov špecializovaných inštitúcií a činností (napr. kultúrno-kreatívne centrá).

Záver: Legislatívna úprava v zmysle uplatnenej pripomienky vyžaduje podrobnú analýzu s definovaním dopadov na rozpočet verejnej správy i zamestnanosť vrátane nastavenia relevantných štandardov výkonu inštitúcií v jednotlivých špecializovaných činnostiach (kultúrno-osvetovú, múzejnú, knižničnú a pod.) podľa príslušných kompetencií. Zároveň vyžaduje jasnú reflexiu existujúcich legislatívnych, sociálnych, demografických i kultúrno-infraštruktúrnych kontextov a ich súladnosť s cieľmi a zámermi Stratégie rozvoja kultúry do roku 2030.